।।4.18।।तमेव उद्बोधयितुमाह  कर्मणि इति।  आत्मीयेषु कर्मसु यः अकर्तृत्वं पश्यति प्रशान्ततया अकर्मसु च परकृतेषु आत्मकृतत्वं जानाति परिपूर्णोदितरूपत्वेन स एव सर्वस्य मध्ये बुद्धिमान् कार्त्स्येन साकल्येनासौ कर्म करोति अतोऽस्य केन कर्मणा फलं दीयताम इति उदितदशायाम्।  प्रशान्तत्वे तु कृत्स्नानि कर्माणि कृन्तति छिनत्ति।  अतः सर्वमेव कर्म करोति न किञ्चिद्वा करोति इत्युपनिषत्।